b'\n_START_ARTICLE_\nPienlehti\n_START_PARAGRAPH_\nPienlehti on usein niukoilla resursseilla sek\xc3\xa4 vapaaehtoisty\xc3\xb6n\xc3\xa4 tehty mielipide- kulttuuri- tai tiedeaiheinen julkaisu, jonka kustantajana toimii usein valtion tukema yleishy\xc3\xb6dyllinen yhteis\xc3\xb6. Pienlehtiin lukeutuvat muun muassa seurojen, j\xc3\xa4rjest\xc3\xb6jen, yhdistysten kuin muiden vastaavien organisaatioiden_NEWLINE_tuottamat julkaisut. Pienlehdiksi voidaan lukea jopa blogityyppisi\xc3\xa4 verkkojulkaisuja, vaikka yleens\xc3\xa4 lehden tulisi ilmesty\xc3\xa4 s\xc3\xa4\xc3\xa4nn\xc3\xb6llisesti ja sis\xc3\xa4lt\xc3\xa4\xc3\xa4 edes jollain tasolla toimitettua, suunniteltua sis\xc3\xa4lt\xc3\xb6\xc3\xa4._NEWLINE_Suomessa ilmestyy t\xc3\xa4ll\xc3\xa4 hetkell\xc3\xa4 yli 300 pienlehte\xc3\xa4, joiden lukijoiden m\xc3\xa4\xc3\xa4r\xc3\xa4 liikkuu sadoissa tuhansissa. Niiden m\xc3\xa4\xc3\xa4r\xc3\xa4st\xc3\xa4 ei ole tarkkaa tilastoa, sill\xc3\xa4 niit\xc3\xa4 ei luokitella virallisesti omaksi lajityypikseen._NEWLINE_Monissa pienlehdiss\xc3\xa4 vaikuttavat aktiivisesti muun muassa j\xc3\xa4rjest\xc3\xb6ihmiset, kansalaisvaikuttajat ja omien alojensa asiantuntijat, jotka kokevat alati lis\xc3\xa4\xc3\xa4ntyv\xc3\xa4n lehtimainonnan ja -markkinoinnin uhkana sanavapaudelle, uskottavuudelle sek\xc3\xa4 ammattitaidon osoittamiselle. N\xc3\xa4iden j\xc3\xa4rjest\xc3\xb6jen aktivistit ovat sit\xc3\xa4 mielt\xc3\xa4, ett\xc3\xa4 lehtimainonta sitoo lehden lis\xc3\xa4ksi my\xc3\xb6s sen toimittajatkin seisomaan mainostajan ja t\xc3\xa4m\xc3\xa4n mahdollisesti kyseenalaisen tai ep\xc3\xa4eettisen ideologian takana. Vaikka pienlehdess\xc3\xa4 mainostaminen olisi edullista, se ei usein ole kannattavaa, sill\xc3\xa4 yksitt\xc3\xa4isen lehden leivikki on pieni. Viestinn\xc3\xa4n dosentti Sinikka Sassi m\xc3\xa4\xc3\xa4rittelikin pienlehdist\xc3\xb6\xc3\xa4 koskevassa tutkimuksessaan pienlehdet ei-kaupallisiksi ja mainostuloista riippumattomiksi lehdiksi. _NEWLINE_Sarjakuvapuolella pienlehti-k\xc3\xa4sitteell\xc3\xa4 tarkoitetaan yksitt\xc3\xa4isten tekij\xc3\xb6iden kokoamia pieni\xc3\xa4 sarjakuvalehti\xc3\xa4.'